Merescut homenatge als donants de sang de Burjassot
2025-07-24

No cabia una agulla en el Saló d’Actes de la Casa de Cultura de Burjassot. Un saló ple de somriures, de solidaritat i de grans persones que, de manera desinteressada, donen la seua sang per a ajudar als hospitals valencians. Ho fan sense esperar res a canvi, orgulloses i orgullosos de poder posar el seu granet d’arena amb una acció que costa molt poc i que dona vida.

El Centre de Transfusió de sang de la Comunitat Valenciana ha fet un merescut homenatge a més de 100 donants de Burjassot, en el primer dels actes multitudinaris celebrats des de la pandèmia per a destacar la importància de l’ajuda de totes i tots ells perquè se salven moltes vides a la Comunitat Valenciana.

L’alcalde de Burjassot, Rafa García, va destacar la importància del gest que, cada mes, “fem les ciutadanes i els ciutadans del municipi” i la gran importància del sentit homenatge “ja que sou herois i heroïnes per a moltes persones que estan passant un mal moment de salut i necessiten la nostra ajuda”. Homenatge al qual tampoc va faltar la regidora de Sanitat, Isabel Mª Mora i diferents representants de la Corporació Municipal.

Burjassot compta amb 66 veïnes i veïns que han realitzat més de 50 donacions en la seua vida i amb 120 donants d’entre 35 i 49 donacions. Unes xifres molt importants, tal com va destacar també el doctor Roberto Roig, cap del Servici d’Hemodonació del Centre de Transfusió de la Comunitat Valenciana.

Els presents van rebre no sols la medalla d’or o de planta, depenent del nombre de donacions realitzades, sinó, també, ufort aplaudiment d’agraïment pel seu gest solidari i per ser donants de vida.